Document ID: 32013R1224

REGOLAMENT TAL-KUMMISSJONI (UE) Nru 1224/2013
tad-29 ta’ Novembru 2013
li jemenda r-Regolament (KE) Nru 800/2008 rigward il-perjodu tal-applikazzjoni tiegħu
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 108(4) tiegħu,
Wara li kkunsidrat ir-Regolament tal-Kunsill (KE) Nru 994/98 tas-7 ta' Mejju 1998 dwar l-applikazzjoni tal-Artikoli 92 u 93 tat-Trattat li jistabbilixxi l-Komunità Ewropea għal ċertu kategoriji ta' għajnuna mill-Istat orizzontali (1),
Wara li kkonsultat mal-Kumitat Konsultattiv dwar l-Għajnuna mill-Istat,
Billi:
(1)
Ir-Regolament tal-Kummissjoni (KE) Nru 800/2008 (2) jiskadi fil-31 ta’ Diċembru 2013.
(2)
Fil-Komunikazzjoni tagħha dwar il-Modernizzazzjoni tal-Għajnuna mill-Istat tal-UE (3) tat-8 ta’ Mejju 2012, il-Kummissjoni nediet rieżami wiesa' tar-regoli dwar l-għajnuna mill-Istat. Fil-kuntest ta’ dak ir-rieżami, ir-Regolament (KE) Nru 994/98 diġà ġie emendat bir-Regolament tal-Kunsill (UE) Nru 733/2013 (4). Għadd ta’ strumenti oħra tal-għajnuna mill-Istat għadhom fil-proċess ta’ rieżami, bħalma huma dawk li jirrigwardaw riċerka u żvilupp u innovazzjoni, għajnuna ambjentali, kapital ta’ riskju u salvataġġ u ristrutturar ta’ kumpaniji f’diffikultajiet. Mhux se jkun possibbli li jiġi ffinalizzat l-adattament ta’ dawn l-istrumenti qabel ma jiskadi r-Regolament (KE) Nru 800/2008. Sabiex ikun żgurat approċċ konsistenti fl-istrumenti kollha ta’ għajnuna mill-Istat, huwa għalhekk xieraq li jiġi estiż il-perjodu ta’ applikazzjoni tar-Regolament (KE) Nru 800/2008 sat-30 ta’ Ġunju 2014.
(3)
Għalhekk, ir-Regolament (KE) Nru 800/2008 għandu jiġi emendat skont dan.
(4)
Fid-dawl tal-estensjoni tal-perjodu ta’ applikazzjoni tar-Regolament (KE) Nru 800/2008, jista’ jagħti l-każ li xi Stati Membri jkunu jixtiequ jestendu t-tul ta’ żmien tal-miżuri li dwarhom ġiet ipprovduta informazzjoni fil-qosor skont l-Artikolu 9 ta’ dak ir-Regolament. Sabiex jitnaqqas il-piż amministrattiv, huwa xieraq li l-informazzjoni fil-qosor dwar l-estensjoni ta’ dawn il-miżuri għandha titqies li ġiet ikkomunikata lill-Kummissjoni, dment li ma ssir l-ebda emenda sostantiva għall-miżuri kkonċernati.
(5)
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea biex jippermetti l-estensjoni tal-perjodu ta’ applikazzjoni tar-Regolament (KE) Nru 800/2008, qabel jiskadi,
ADOTTAT DAN IR-REGOLAMENT:
Artikolu 1
Fl-Artikolu 45 tar-Regolament (KE) Nru 800/2008 it-tieni paragrafu jiġi mibdul b'dan li ġej:
“Għandha tapplika sat-30 ta' Ġunju 2014”.
Artikolu 2
Fejn Stat Membru jixtieq jestendi, bħala konsegwenza tal-emenda tar-Regolament (KE) Nru 800/2008, miżuri li dwarhom tressqet l-informazzjoni fil-qosor quddiem il-Kummissjoni, skont l-Artikolu 9 tar-Regolament (KE) Nru 800/2008, l-informazzjoni fil-qosor dwar l-estensjoni ta’ dawk il-miżuri għandha titqies li tkun ġiet ikkomunikata lill-Kummissjoni, dment li ma ssir l-ebda emenda sostantiva għall-miżuri kkonċernati.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri skont it-Trattati.
Magħmul fi Brussell, id-29 ta’ Novembru 2013.

Labels: 4
19